Yehowa Aseɣɖe Tɩnaa tisiɣ se Ɛgbɛyɛ Kɩbɩnɖɛ taa takayɩsɩ lɩnɩ Ɛsɔ cɔlɔ?
Ɛɛɛ. Yehowa Aseɣɖe Tɩnaa wɛnɩ tisuu se “takayaɣ kiɖeɖeɣa kpeekpe lɩnɩ Ɛsɔ cɔlɔ.” (2 Timootee 3:
Ɛbɛ yɔɔ pɩpɔzʋʋ Krɩstʋ mba Ɛgbɛyɛ Kɩbɩnɖɛ nɛ Ɛgbɛyɛ Kɩfaɖɛ taa takayɩsɩ?
Fezuu kiɖeɖeu sɩnɩ apostoloo Pɔɔlɩ nɛ ɛma se “Tɔm ndʋ pama-tʋ lɔndaa yɔ, pama-tʋ ti-kpeekpe se pawɩlɩ-ɖʋ tʋ nɛ ɖihiɣ abalɩtʋ nɛ laŋhɛzɩyɛ, nɖɩ Takayaɣ Kiɖeɖeɣa haɣ yɔ, nɛ ɖɩwɛɛnɩ lidaʋ.” (Roma 15:4) Ye mbʋ Ebree Masɩ taa tɔm wazɩɣ-ɖʋ sɔnɔ. Masɩ nzɩ sɩ-taa nɛ caanaʋ taa tɔm ndʋ tɩpɩzɩɣ nɛ tɩsɩnɩ-ɖʋ yɔ nɛ sɩ-taa nɛ lɔŋ tasʋʋ kɩbam ɖɔɖɔ.
Caanaʋ taa tɔm ndʋ tɩwazɩɣ yɔ. Ebree Masɩ taa pɔyɔɔdɩ wondu lɩzʋʋ nɛ ɛzɩma ɛyʋ tɔlɩ kɩdɛkɛdɩm taa yɔ, pɩ-tɔm. Tɔm ndʋ tɩ-tɩlʋʋ sɩɣnɩ-ɖʋ se ɖɩpɩzɩ nɛ ɖihiɣ tɔm pɔzʋʋ pʋnɛ pɩ-yɔɔ cosuu: Le ɖɩlɩnaa? Ɛbɛ yɔɔ ɛyaa sɩkɩ? (Kiɖe Tɛɛ Tɔm 2:7, 17) Pɩtasɩ lɛ, Ebree Masɩ yɔɔdʋʋ ɛzɩma Yehowa Ɛsɔ kaasɩnɩ ɛyaa mba paakatɩ kala wena ɖɩkatɩɣ sɔnɔ nɛ panɩɩ ɖɔɖɔ leleŋ weyi ɖɩnɩɣ sɔnɔ yɔ, pɩ-tɔm.
—Yakubu 5:17.
Lɔŋ tasʋʋ kɩbam. Bibl taa takayɩsɩ nzɩ payaɣ se Aduwa nɛ Eklesɩyastɩ nɛ sɩwɛɛ Ebree Masɩ taa yɔ, sɩ-taa nɛ lɔŋ tasʋʋ kɩbam mbʋ pɩwazɩɣ alɩwaatʋ kpeekpe yɔ. Takayɩsɩ nzɩ, sɩtasɩɣ-ɖʋ lɔŋ pɩlɩɩnɩ mbʋ ɖɩla nɛ ɖihiɣ hɔʋ taa koboyaɣ (Aduwa 15:17), mbʋ pɩpɩzɩɣ nɛ pɩsɩnɩ-ɖʋ nɛ ɖɩwɛɛnɩ lɩmaɣza kɩbana tʋmɩyɛ yɔɔ (Aduwa 10:4; Eklesɩyastɩ 4:6) nɛ ɛzɩma piya evelisi pɩzɩɣ nɛ sihiɣ koboyaɣ si-evebitu alɩwaatʋ taa yɔ (Eklesɩyastɩ 11:9–
12:1).
Pɩtasɩ lɛ, Moyizi paɣtʋ ndʋ tɩwɛ Bibl kajalaɣ takayɩsɩ kagbanzɩ nzɩ payaɣ se Torah yɔ, sɩ-taa yɔ, tɩ-taa tazʋʋ wazɩɣ-ɖʋ pɩdɩɩfɛyɩ. Pɩkɛ toovenim se pɩtɩkɛ Krɩstʋ ñɩma paha paɣtʋ ndʋ, ɛlɛ paɣtʋ kila wena awɛ tɩ-taa yɔ, apɩzɩɣ awazɩ-ɖʋ nɛ asɩnɩ-ɖʋ nɛ ɖihiɣ koboyaɣ ɖe-wezuu caɣʋ taa.